Beeld, Die Burger en Volksblad sê: Verbruiker betaal vir ANC se Eskom-twis | Netwerk24
Pravin Gordhan, minister van openbare ondernemings. Foto: Daily Sun
Die steeds volgehoue binnegevegte in die ANC tussen 'n veelheid kompleks ineengestrengelde faksies, magsugtige persoonlikhede en roekelose selfverrykers sluit Eskom as gevegsterrein in. Dié staatsonderneming was een van die pilare van die Gupta-rowers se strategie vir staatska-paping.
Nou word volgehoue beurtkragseisoene deur van die ANC-faksies gebruik om pres. Cyril Ramaphosa, Pravin Gordhan as verantwoordelike minister en die Eskom-direksie en -bestuurslede aan die pen te laat ry. En dit met 'n kwessie waaroor reeds openbare ongeduld bestaan en waaroor hulle net hoef terug te sit sodat die openbare mening die skroewe al hoe stywer draai.
Wat Eskom betref, is daar geen raaisels meer oor spesifiek kragvoorsiening nie. Dit is reeds herhaaldelik uitgestippel. Swak bestuur, instandhouding en staatskaping het die plek se infrastruktuur uitgeput. Nou moet 'n ingewikkelde balans gevind word tussen omvattende instandhouding en voortgesette kragvoorsiening.
Die rede waarom die herstelprojek teen 'n slakkepas beweeg, is nie net weens die omvang daarvan nie, maar veral weens politieke inmenging van die ANC.
Die rede waarom die herstelprojek teen 'n onbevredigende slakkepas beweeg, is nie net weens die omvang daarvan nie, maar veral weens voortdurend politieke inmenging van die einste ANC. Eskom kort 'n dringende en drastiese herstrukturering en 'n inspuiting van kundigheid van gehalte sodat die kragnetwerk optimaal kan funksioneer.
Eskom se herstel word wel gekortwiek en die besluitnemers as gyselaar aangehou deur die aandrang op onvanpaste werkbeskerming vir vakbondlede, vasklou aan omvattende staatsbeheer en voortdurende pogings om beheer oor kontrakte vir verskillende ANC-faksies of hul meelopers te kry.
Die bisarre idee – glo deur van die ANC-faksies – dat voormalige betrokkenes, soos Brian Molefe en Matshela Koko, weer betrek moet word, wys dat die ANC sedert die Ramaphosa-leiersverkiesing by Nasrec nie juis vorentoe beweeg het nie. Die strategie oor 'n breë front – ook wyer as die Eskom-konteks – blyk te wees bind Ramaphosa en sy bondgenote se hande agter hul rug vas en kla dan dat hulle niks regkry nie.